35
लेवीतय्‌गु शहर
1 परमप्रभुं यरीहो शहरया उखे यर्दन खुसिया सिथय् मोआबया ख्‍यलय् मोशायात धयादिल,✡ 2 “इस्राएलीतय्‌त इमित ब्‍यूगु सर्बयलय् च्‍वंगु छुं छुं शहर लेवीतय्‌त च्‍वनेत ब्‍यु धकाः उजं ब्‍यु, अले उपिं शहरया जःखः च्‍वंगु घाँय्‌ख्‍यः नं लेवीतय्‌त ब्‍यु धकाः उजं ब्‍यु। 3 थुकथं इमित च्‍वनेत थाय् दइ। अले इमि सा द्वहं, फै-च्‍वलय् व मेपिं पशुत ज्‍वयेत ख्‍यः दइ।
4 “छिमिसं लेवीतय्‌त बीगु ख्‍यः शहरया पःखाःया पिने प्‍यखें द्वःछि द्वःछि कु (१,०००) दयेमाः। 5 शहरया पिने शहरयात दथुइ तयाः पुर्बपाखे निद्वः कु (२,०००), दच्‍छिनपाखे निद्वः कु (२,०००), पच्‍छिमपाखे निद्वः कु (२,०००) अले उत्तरपाखे निद्वः कु (२,०००) नापय् या। इमिगु शहरया घाँय्‌ख्‍यः थ्‍व हे खः।
शरण बीगु शहर
व्‍य १९:१-१३; यहो २०:१-९
6 “छिमिसं लेवीतय्‌त बीगु शहरय् शरण बीगु खुगू शहर नं दइ। थ्‍व शहरय् छिमिसं आकाझाकांय् लानाः मनू स्‍यानाः बिस्‍युं वःपिन्‍त च्‍वनेत थाय् बी फइ। व बाहेकं छिमिसं इमित मेगु पिइनिगू शहर नं बीमाः। 7 थुकथं ख्‍यः नापं मुक्‍कं पिइच्‍यागू शहर छिमिसं लेवीतय्‌त बीमाः। 8 थुपिं शहरत इस्राएलीतय्‌गु सम्‍पत्तिपाखें वइ। तःधंगु कुलं यक्‍व अले चिधंगु कुलं कम शहर लेवीतय्‌त बी। फुक्‍क कुलं थथःगु सर्बयया आकारकथं लेवीतय्‌त शहर बीमाः।”
9 परमप्रभुं मोशायात धयादिल,✡ 10 “इस्राएलीतय्‌त धा, ‘छिपिं यर्दन खुसि छिनाः कनान देशय् थ्‍यने धुंकाः 11 आकाझाकांय् लानाः मनू स्‍यानाः बिस्‍युं वःपिन्‍त तयेत शरण बीगु शहर ल्‍य। 12 सीम्‍ह मनूया थःथितितय्‌सं वयात अन हिया बदला काये फइ मखु। थुकथं खलःया न्‍ह्यःने न्‍यायया ज्‍या पूमवंकं दोष लाःम्‍ह मनूयात स्‍याये फइ मखु। 13 छिमिस बीगु शरण बीगु शहर खुगू दयेमाः। 14 यर्दनया पुर्बपाखे स्‍वँगू शहर, कनान देशय् स्‍वँगू शहर शरण बीगु शहरकथं ब्‍यु। 15 थुपिं खुगू शहर छिपिं इस्राएलीतय्‌गु लागि व छिपिंनापं च्‍वनाच्‍वंपिं मेगु जातियापिनिगु लागि शरण कायेगु थाय् जुइ। उकिं सुनानं आकाझाकांय् लानाः मनू स्‍यात धाःसा व मनू अन बिस्‍युं वने फइ।
16 “ ‘सुनानं सुयातं नँयागु ल्‍वाभलं कय्‌काः स्‍यात धाःसा व मनू ज्‍यानमारा खः। वयात स्‍यायेमाः। 17 सुनानं सुयातं ल्‍वहँतं छ्यानाः स्‍यात धाःसा व मनू ज्‍यानमारा खः। वयात स्‍यायेमाः। 18 सुनानं सुयातं सिँयागु ल्‍वाभलं कय्‌काः स्‍यात धाःसा व मनू ज्‍यानमारा खः। वयात स्‍यायेमाः। 19 हिया बदला काइम्‍हसिनं वयात स्‍याये फइ। इमिसं वयात लुइकेवं स्‍याये फइ। 20 अथे हे, सुनानं सुयातं तमय् घ्‍वानाः, छुकिंनं कय्‌का स्‍यात धाःसा 21 वा ल्‍हातिं दायाः स्‍यात धाःसा वयात स्‍यायेमाः। व मनू ज्‍यानमारा खः। मनू स्‍याःगुया बदला काइम्‍हय्‌सिनं वयात स्‍याये फइ। इमिसं वयात लुइकेवं स्‍याये फइ।
22 “ ‘तर सुनानं सुयातं मसीसें घ्‍वानाः सित वा छुकिंनं कय्‌कूबलय् लानाः सित, 23 वा आकाझाकां तःग्‍वःगु ल्‍वहं कुतुंवंबलय् लानाः सित धाःसा 24 खलकं न्‍याय यायेबलय् स्‍याःम्‍ह मनू व हिया बदला काःवःम्‍हय्‌सिगु दथुइ थुपिं विधिकथं न्‍याय यायेमाः। 25 अले खलकं द्वं मदुसा वयात हिया बदला काःवःम्‍हय्‌सिगु पाखें बचय् यानाः व बिस्‍युं वंगु शरण बीगु शहरय् हे छ्वयेमाः। अन व पवित्र चिकनं अभिषेक जूम्‍ह दकलय् तःधंम्‍ह पुजाहारी मसीतले च्‍वनेमाः।
26 “ ‘छुं जुयाः व ज्‍यानमारा थः बिस्‍युं वंगु शरण बीगु शहरं गुगुं इलय् पिहां वनाः 27 वयात हिया बदला कायेत स्‍वयाच्‍वंम्‍हय्‌सिनं नाप लानाः स्‍यात धाःसा वयात हिया दोष लाइ मखु। 28 दकलय् तःधंम्‍ह पुजाहारी मसीतले व शरण बीगु शहरय् हे च्‍वनेमाः। दकलय् तःधंम्‍ह पुजाहारी सी धुंकाः जक व थःगु सम्‍पत्तिया जमिनय् लिहां वने फइ।
29 “ ‘छिपिं न्‍ह्याथाय् च्‍वंसां छिपिं व छिमि लिपाया फुक्‍क पुस्‍ताय् थ्‍व विधि दया हे च्‍वनी।
30 “ ‘सुनानं सुयातं स्‍यात धाःसा वयात साक्षीतय्‌सं ब्‍यूगु दसिकथं जक स्‍यायेमाः। छम्‍ह जक मनूया साक्षीं सुयातं स्‍यायेगु सजाँय बी मज्‍यू।✡
31 “ ‘स्‍यायेमाःम्‍ह ज्‍यानमाराया जीवनया निंतिं पलेसाकथं धिबा बं काये मते। वयात स्‍याना हे छ्वयेमाः।
32 “ ‘शरण बीगु शहरय् बिस्‍युं वःम्‍ह मनुखं अन च्‍वनेगु पलेसा धिबा पुलाः थःगु छेँय् वनेत धाल धाःसा वयापाखें अज्‍याःगु बं काये मज्‍यू। दकलय् तःधंम्‍ह पुजाहारी मसीतले व अन हे च्‍वनेमाः।
33 “ ‘छिमिसं थः च्‍वनेगु थाय् अशुद्ध याये मते। हिं देशयात अशुद्ध याइ। हिया प्रायश्‍चित यायेत हि बाः वय्‌कूम्‍ह मनूयागु हि हे माः। 34 छिपिं च्‍वंवनेत्‍यंगु देशय् जि थः हे नं च्‍वनेगु जूगुलिं व देशयात अशुद्ध याये मते। जि परमप्रभु इस्राएलीतय् दथुइ च्‍वनीम्‍ह खः।’ ”
✡ 35:1 यहो २१:१-४२ ✡ 35:9 व्‍य १९:१-१३; यहो २०:१-९ ✡ 35:30 व्‍य १७:६; १९:१५