36
नापलायेगु पालया निंतिं ज्‍वलं
1 “बजलेल, ओहोलीआब व परमप्रभुं पवित्र पाल दय्‌केत सीप व खुबी बियादीपिं ज्‍या सःपिं मनूतय्‌सं परमप्रभुं उजं बियादीगुकथं ज्‍या यायेमाः।”
2 अले मोशां बजलेल, ओहोलीआब व परमप्रभुं खुबी बियादीपिं व ज्‍या यायेत मनदुपिं फुक्‍कसित सःतल। 3 पवित्र पाल दय्‌केत इस्राएलीतय्‌सं हःगु देछा फुक्‍कं इमिसं मोशाया ल्‍हातं काल। अय्‌नं मनूतय्‌सं हानं सुथ पतिकं नं थः यःछि देछा हया हे च्‍वन। 4 अथे जुयाः पवित्र पाल लागाय् ज्‍या याइपिं थथःगु ज्‍या त्‍वःताः मोशायाथाय् वल। 5 अले इमिसं थथे धाल, “मनूतय्‌सं परमप्रभुं दय्‌केत उजं बियादीगु ज्‍याया निंतिं माःगु स्‍वयाः अप्‍वः ज्‍वलं हयाच्‍वंगु दु।”
6 अले मोशां छाउनी न्‍यंकं थथे धकाः च्‍वय्‌कल, “आवंलि सुं मिजं वा मिसां पवित्र पालया निंतिं देछायेत मेगु छुं नं हये मते।” अथे जुयाः मनूतय्‌सं मेगु देछा हयेगु दिकल। 7 फुक्‍क ज्‍या यायेत इमिके माःगु स्‍वयाः अप्‍वः सामान दये धुंकल।
पवित्र पाल त्‍वपुइगु इलां
8 ज्‍या याये सःपिं मनूतय्‌सं भिंगु वँचुगु प्‍याजीगु व ह्याउँगु रंगयागु सूती कापःयागु झिपा कापःया इलां दय्‌कल। थुकी करूबया बांलाक बुत्ता भरय् यानातःगु दु।✡ 9 फुक्‍क कापः १२ मिटर हाकः व २ मिटर ब्‍या दुगु जुल। फुक्‍क कापः अपाय्‌कू हे दुगु जुल। 10 न्‍याकू कापःयात सुयाः छपाः हे यात। अले मेगु न्‍याकू कापःयात नं अथे हे यात। 11 न्‍हापां स्‍वाःगु कापःया सिथय् वँचुगु कापःयागु स्‍वःतिपाँय् दय्‌कल। अथे हे लिपाः स्‍वाःगु कापःया सिथय् सिथय् नं वँचुगु कापःयागु स्‍वःतिपाँय् दय्‌कल। 12 अले न्‍हापां स्‍वाःगु कापःया न्‍हापांगु कुचाय् नेय्‌गू स्‍वःतिपाँय् दय्‌कल। अथे हे लिपा स्‍वाःगु कापःया लिपांगु कुचाय् नं नेय्‌गू स्‍वःतिपाँय् दय्‌कल। उपिं चुलिंचू लाःगु जुल। 13 अनंलि लुँयागु अंकुसि दय्‌काः थ्‍व हे अंकुसि निपाः कापःयात छपाः यानाः स्‍वानाबिल। थुकथं निकू कापः छकू जुल।
14 अनंलि थ्‍व हे कापःया च्‍वय् त्‍वपुयेत च्‍वलय्‌चिगु सँयागु झिंछकू कापः दय्‌कल। 15 फुक्‍क कापः अपाय्‌कू हे दुगु जुल। अले १३ मिटर हाकः व २ मिटर ब्‍या जुइक दय्‌कल। 16 न्‍याकू कापःयात स्‍वानाः छकू यानाः मेगु खुकू कापःयात नं स्‍वानाः छकू यात। 17 अले न्‍हापां स्‍वाःगु कापःया लिपांगु कुचाय् नेय्‌गू स्‍वःतिपाँय् दय्‌कल। लिपा स्‍वाःगु कापः नं अथे यात। 18 अनंलि कँय्‌यागु नेय्‌गू अंकुसि दय्‌काः निपाः कापःयात छपाः यानाः स्‍वानाबिल। 19 पवित्र पाल त्‍वपुयेत हानं मेगु नितँ इलां तंछात। छगू ह्याउँगु रंग छिनातःगु फैया छेंगूयागु व मेगु डल्‍फिनयागु छेंगूयागु।
पवित्र पालया सिँपौ
20 इलां दिकेत खयः सिमाया सिँपौ दय्‌कल। 21 फुक्‍क सिँपौ ४ मिटर हाकः व ६६ से.मि. ब्‍या दुगु जुल। 22 फुक्‍क सिँपौतय् निगू निगू चूल तानाः स्‍वानातल। पवित्र पालया फुक्‍क सिँपौत थुकथं हे दय्‌कल। 23 पवित्र पालया दच्‍छिनपाखे तयेत निइपौ सिँपौ दय्‌कल। 24 निइपौ सिँपौया तःलय् वहःयागु पिइगू लिधंसा दय्‌कल। छपौ छपौ सिँपौया तःलय् निगू निगू लिधंसा। 25 पवित्र पालया उत्तरपाखे तयेत निइपौ सिँपौ दय्‌कल। 26 अले निइपौ सिँपौया तःलय् वहःयागु पिइगू लिधंसा दय्‌कल। छपौ छपौ सिँपौया तःलय् निगू निगू लिधंसा। 27 पवित्र पालय् ल्‍युने पच्‍छिमपाखे तयेत खुपौ सिँपौ दय्‌कल। 28 अले ल्‍यूनेया निगू कुनय् निपौ सिँपौ दय्‌कल। 29 थुपिं निपतिं च्‍वंनिसें क्‍वथ्‍यंक देतनातःगु जुल। थुपिं कुन्‍चाय् च्‍वंगु सिँपौतय्‌त च्‍वय्‌निसें क्‍वय् तक हे स्‍वाकातःगु दु। निखें कुन्‍चाया लागि थुपिं सिँपौत थुकथं दय्‌कल। 30 थुकथं अन च्‍यापौ सिँपौ दय्‌कल। अले थुकिया निंतिं छपौ सिँपौया तःलय् निगू निगू यानाः झिंखुगू वहःयागु लिधंसा दय्‌कल।
31 खयःसिँयागु झिंन्‍यागू खगः दय्‌काः न्‍यागू खगः छखेपाखे, 32 अले मेखेपाखे न्‍यागू खगः व पच्‍छिमपाखे ल्‍युने न्‍यागू खगः दय्‌कल। 33 सिँपौतय् दथुइ तइगु खगः छगू कुनं मेगु कुनय् तक थ्‍यंगु छगू हे खगः दय्‌कल। 34 अले सिँपौयात लुं हिनाबिल। खगः दिकेगु चाःचात नं लुँयागु दय्‌कल। खगःयात नं लुं हिनाबिल।
पवित्र व महा-पवित्रगु थाय्‌या पर्दा
35 अले वँचुगु, प्‍याजीगु व ह्याउँगु भिंगु सूती कापःयागु पर्दा दय्‌कल। कापतय् भिंगु कां करूबया बुत्ता भरय् याकेबिल। 36 वं उकिया निंतिं खयःसिँयागु प्‍यंगः थां दय्‌काः लुं हिनाबिल। उकी काकिगु अंकुसि लुँयागु खः। वं इमिगु निंतिं वहःयागु प्‍यंगू लिधंसा दय्‌कल। 37 पालया लुखाय् तयेत वँचुगु, प्‍याजीगु व ह्याउँगु भिंगु सूती कापःयागु बुत्ता भरय् यानातःगु पर्दा दय्‌कल। 38 थ्‍व पर्दाया निंतिं खयःसिँयागु न्‍यागः थां दय्‌कल। उकियात लुं हिनाबिल। उकिया अंकुसि लुँयागु जुल। अले न्‍यागः थांयात कँय्‌यागु न्‍यागः लिधंसाय् दिकल।
✡ 36:8 प्रस २६:१-३७